Nokian matkapuhelinten myynti Microsoftille ei vielä ole päätöksessä, mutta markkinoilla huhutaan jo Nokian seuraavista liikkeistä.

Huhujen perusteena on Nokian ”oma Android-puhelin”, josta on puhuttu jo pitkään. Viimeviikkoisten vuotojen mukaan uuden nokialaisen käyttöliittymä on sekoitus Nokian Ashaa ja Windows-puhelimia. The Verge kertoi, että Nokian käyttämä Androidin versio on eriytetty Googlen omasta Android-versiosta.

Inderesin analyytikko Mikael Rautanen on samoilla linjoilla.

-Nokian ”Android” on todennäköisesti osa peruspuhelinyksikön Asha-strategiaa. Laitteella ei periaatteessa olisi mitään tekemistä Googlen kanssa, hän kirjoittaa Twitterissä.

Rautasen mukaan on myös mahdollista, että Nokia jatkaa Microsoft-kaupan jälkeen puhelinten valmistusta toisella nimellä. Hän muistuttaa kuitenkin, että Nokia ei saa valmistaa matkaviestimiä omalla brändillään ennen vuotta 2016

-Villimpi vaihtoehto on se, että laitetta kehitetäänkin Nokiaan jäävässä cto-yksikössä ja yhtiö tekee pikapaluun luureihin toisella nimellä.